Superman is 'n fiktiewe superheld. Die karakter is geskep deur die skrywer Jerry Siegel en kunstenaar Joe Shuster, en verskyn vir die eerste keer in Action Comics #1, 'n strokiesprent wat op 18 April 1938 gepubliseer is. Die karakter verskyn gereeld in strokiesprente wat deur DC Comics uitgegee is, en is aangepas vir 'n aantal radioreekse, films en televisieprogramme. Superman is op die planeet Krypton gebore en het by die geboorte die naam Kal-El gekry. As 'n baba het sy ouers hom in 'n klein ruimteskip aarde toe gestuur, voordat Krypton in 'n natuurramp vernietig is. Sy skip beland op die Amerikaanse platteland, naby die fiktiewe stad Smallville. Hy is gevind en aangeneem deur die boere Jonathan en Martha Kent, wat hom Clark Kent genoem het. Clark het verskillende bo-menslike vermoëns ontwikkel, soos ongelooflike krag en ondeurdringbare vel. Sy pleegouers het hom aangeraai om sy vermoëns tot voordeel van die mensdom te gebruik, en hy het besluit om misdaad te beveg. Om sy privaatheid te beskerm, verander hy in 'n kleurvolle kostuum en gebruik hy die alias "Superman" wanneer hy misdaad beveg.